b'\n_START_ARTICLE_\nMahilo\xc5\xad\n_START_SECTION_\nAjalugu\n_START_PARAGRAPH_\nEsmakordselt mainitud 1267. aastal. Toona rajati sinna m\xc3\xb5is, mis oli t\xc3\xb5en\xc3\xa4oliselt ka kindlustatud. Arheoloogiliste v\xc3\xa4ljakaevamistega on saadud kinnitust, et asula oli Mahilo\xc5\xad kohal olemas juba 11. sajandil._NEWLINE_14. sajandiks oli see kujunenud piirkonna k\xc3\xa4sit\xc3\xb6\xc3\xb6- ja kaubanduskeskuseks. Edaspidi kuulus piirkond Leedu, Vene ja \xc5\xbdemaitija suurv\xc3\xbcrstiriiki. Linn kuulus nii Jogaila abikaasale Jadwigale, \xc5\xa0vitrigailale kui ka Aleksandri abikaasale Jelenale. Aastal 1447 mainitakse kirjalikes allikates seal asuvat \xc3\xb5igeusu kirikut._NEWLINE_Mahilo\xc5\xad hakkas m\xc3\xa4rgatavalt kasvama p\xc3\xa4rast aastat 1514, mil Moskva-Leedu s\xc3\xb5ja k\xc3\xa4igus Smolensk Vene v\xc3\xa4gede k\xc3\xa4tte sattus ning paljud sealsed k\xc3\xa4sit\xc3\xb6\xc3\xb6lised ja kaupmehed sinna \xc3\xbcmber kolisid. Asulasse rajati 1526. aastal linnus. Asulasse rajati 1526. aastal linnus. Samal aastal sai see esimesed linna\xc3\xb5igused. Mahilo\xc5\xad sai Magdeburgi \xc3\xb5igused aastal 1566, aga 1577. aastal linna\xc3\xb5iguseid laiendati.  Seoses territoriaal-administratiivse reformiga hakkas linn kuuluma Viciebski vojevoodkonda ja Or\xc5\xa1a maakonda._NEWLINE_1595. aastal vallutasid linna ukraina kasakad Severin Nalivaiko juhtimisel. Aastal 1618 toimus linnas \xc3\xbclest\xc3\xb5us, kaitsmaks \xc3\xb5igeusku uniaatide m\xc3\xb5ju eest. Aastail 1601\xe2\x80\x931633 rajati linna \xc3\xbcmber kolmekordsete m\xc3\xbc\xc3\xbcride s\xc3\xbcsteem. Uputuse ajal alistus Mahilo\xc5\xad ilma vastupanuta Vene v\xc3\xa4gedele, ent aastaks 1661 olid linnaelanikud uutes v\xc3\xb5imudes pettunud \xe2\x80\x93 okupatsiooniv\xc3\xa4ed tapsid linnas elanud juudid ja allutasid sealse \xc3\xb5igeusu kiriku Moskva patriarhaadile, mille alusel sealsed kirikuvarad veeti lihtsalt Venemaale. Nii toimus linnas rahva\xc3\xb5lest\xc3\xb5us, mille tagaj\xc3\xa4rjel linnas paiknenud suur vene garnison h\xc3\xa4vitati ja Mahilo\xc5\xad l\xc3\xa4ks taas Rzeczpospolita koosseisu._NEWLINE_P\xc3\xb5hjas\xc3\xb5ja ajal p\xc3\xb5letasid Vene v\xc3\xa4ed Peeter I korraldusel aastal 1708 rootslaste eest taganedes linna maha. Aastal 1756 oli seal 9 \xc3\xb5igeusu kirikut ja kaks \xc3\xb5igeusu kloostrit, kaks uniaatide kirikut, kuus katoliku kirikut ja kolm katoliku kloostrit. 1772. aastal l\xc3\xa4ks linn Esimese Poola jagamise tulemusena Venemaa keisririigi koosseisu. Vastavalt Venemaa Keisririigi haldusjaotusele sai linn 1773. aastal Mahilo\xc5\xad kubermangu keskuseks, hiljem asehaldurkonna keskuseks ja Valgevene kubermangu maakonnalinnaks. 1802. aastal sai taas kubermangulinnaks._NEWLINE_Aastal 1812 h\xc3\xb5ivasid linna Prantsuse v\xc3\xa4ed, linna l\xc3\xa4histel Sa\xc5\x82tana\xc5\xadkas toimus prantslaste v\xc3\xb5iduga l\xc3\xb5ppenud Saltanovka lahing. Aastal 1902 valmis linna l\xc3\xa4biv Peterburi-Odessa raudtee._NEWLINE_Esimese maailmas\xc3\xb5ja ajal, augustist 1915 kuni novembrini 1917, asus Mahilo\xc5\xads Vene armee \xc3\xbclemjuhataja peakorter. Sellega seoses peatus linnas m\xc3\xb5nda aega ka Nikolai II. Augustis 1917 oli see Kornilovi m\xc3\xa4ssu keskus._NEWLINE_N\xc3\xb5ukogude v\xc3\xb5im kehtestati 1917. aasta detsembris. 3. m\xc3\xa4rtsil 1924 l\xc3\xa4ks linn Vene NFSV koosseisust Valgevene NSV koosseisu. Aastal 1938 otsustati linnast teha Valgevene NSV pealinn, haldushoonete ehitamisega tehti isegi algust, ent p\xc3\xa4rast Valgevene laienemist l\xc3\xa4\xc3\xa4nde see projekt h\xc3\xbcljati._NEWLINE_26. juulil 1941 vallutasid linna Saksa v\xc3\xa4ed. Linna k\xc3\xbclje all Bujni\xc4\x8dys asub linna kaitsmisele p\xc3\xbchendatud memoriaalkompleks. Okupatsioon kestis 28. juunini 1944, mil Punaarmee vallutas Mahilo\xc5\xad. Enne s\xc3\xb5da elas linnas 19 715 juuti, ent kui Mahilo\xc5\xad geto aastal 1943 likvideeriti, hukati seal ligi 12 000 juuti._NEWLINE_Aastal 1946 avati linnas esimene bussiliin, aastal 1970 hakkasid s\xc3\xb5itma esimesed trollibussid.\n_START_SECTION_\nHaridus\n_START_PARAGRAPH_\nLinnas tegutseb mitu \xc3\xbclikooli. Seal asuvad Arkad\xc5\xba Kula\xc5\xa1o\xc5\xad nimeline Mahilo\xc5\xad riiklik \xc3\xbclikool, Valgevene-Vene \xc3\xbclikool ja Mahilo\xc5\xad riiklik toiduainetet\xc3\xb6\xc3\xb6stuse \xc3\xbclikool. Samuti annavad k\xc3\xb5rgharidust Valgevene riikliku muusikaakadeemia pedagoogikateaduskond, Valgevene siseministeeriumi Mahilo\xc5\xad instituut, Valgevene korrakaitse instituut. Linnas asuvad ka kaksteist kutsek\xc3\xb5rgharidust pakkuvat kolled\xc5\xbeit._NEWLINE_Keskharidust pakuvad linnas 45 tavalist keskkooli, neli g\xc3\xbcmnaasiumit, neli l\xc3\xbctseumi ja \xc3\xbcks abikool. Aastast 2010 tegutsevad keskkooli nr.1 juures ka valgevenekeelsed klassid.\n_START_SECTION_\nKultuur ja meedia\n_START_PARAGRAPH_\nLinnas tegutsevad kaks teatrit: Mahilo\xc5\xad oblasti draamateater ja Mahilo\xc5\xad oblasti nukuteater. Linnas on ka viis kino. Linnas toimub multifilmifestival, samuti ka mitmed muusikafestivalid._NEWLINE_Linnas tegutsevad kaks oma telekanalit. Esimene neist on kohalikele v\xc3\xb5imudele kuuluv \xc2\xab\xd0\x9c\xd0\xb0\xd0\xb3\xd1\x96\xd0\xbb\xd1\x91\xd1\x9e-1\xc2\xbb, mis alustas tegevust aastal 1989. T\xc3\xa4nap\xc3\xa4eval puudub kanalil oma sagedus, ent selle saated l\xc3\xa4hevad eetrisse kahe teise kanali sagedustel. Teine kanal on erakanal \xc2\xab2 \xd0\xba\xd0\xb0\xd0\xbd\xd0\xb0\xd0\xbb\xc2\xbb, mis alustas tegevust aastal 1992. Kanalil on uudistesaade, kus uudiseid edastatakse ka valgevene keeles._NEWLINE_Linna raadiokanal alustas tegevust aastal 1997._NEWLINE_Linnas ilmub arvukalt ajalehti: \xc2\xab\xd0\x9c\xd0\xb0\xd0\xb3\xd1\x96\xd0\xbb\xd1\x91\xd1\x9e\xd1\x81\xd0\xba\xd1\x96\xd1\x8f \xd0\xb2\xd0\xb5\xd0\xb4\xd0\xb0\xd0\xbc\xd0\xb0\xd1\x81\xd1\x86\xd1\x96\xc2\xbb, \xc2\xab\xd0\x92\xd0\xb5\xd1\x81\xd0\xbd\xd1\x96\xd0\xba \xd0\x9c\xd0\xb0\xd0\xb3\xd1\x96\xd0\xbb\xd1\x91\xd0\xb2\xd0\xb0\xc2\xbb, \xc2\xab\xd0\x92\xd0\xb5\xd1\x87\xd0\xb5\xd1\x80\xd0\xbd\xd0\xb8\xd0\xb9 \xd0\x9c\xd0\xbe\xd0\xb3\xd0\xb8\xd0\xbb\xd0\xb5\xd0\xb2\xc2\xbb, \xc2\xab\xd0\x9c\xd0\xbe\xd0\xb3\xd0\xb8\xd0\xbb\xd0\xb5\xd0\xb2\xd1\x81\xd0\xba\xd0\xb0\xd1\x8f \xd0\xbf\xd1\x80\xd0\xb0\xd0\xb2\xd0\xb4\xd0\xb0\xc2\xbb, \xc2\xab\xd0\x94\xd0\xbd\xd0\xb5\xd0\xbf\xd1\x80\xd0\xbe\xd0\xb2\xd1\x81\xd0\xba\xd0\xb0\xd1\x8f \xd0\xbd\xd0\xb5\xd0\xb4\xd0\xb5\xd0\xbb\xd1\x8f\xc2\xbb, \xc2\xab\xd0\x97\xd1\x8f\xd0\xbc\xd0\xbb\xd1\x8f \xd1\x96 \xd0\xbb\xd1\x8e\xd0\xb4\xd0\xb7\xd1\x96\xc2\xbb, \xc2\xab\xd0\x9f\xd1\x80\xd1\x8b\xd0\xb4\xd0\xbd\xd1\x8f\xd0\xbf\xd1\x80\xd0\xbe\xd1\x9e\xd1\x81\xd0\xba\xd0\xb0\xd1\x8f \xd0\xbd\xd1\x96\xd0\xb2\xd0\xb0\xc2\xbb, \xc2\xab\xd0\xa2\xd0\xbe\xd0\xbb\xd0\xbe\xd0\xba\xd0\xb0\xc2\xbb, \xc2\xab\xd0\x98\xd0\xb7 \xd1\x80\xd1\x83\xd0\xba \xd0\xb2 \xd1\x80\xd1\x83\xd0\xba\xd0\xb8\xc2\xbb, \xc2\xab\xd0\x9c\xd0\xb5\xd1\x82\xd1\x80\xd0\xbe-\xd1\x8d\xd0\xba\xd1\x81\xd0\xbf\xd1\x80\xd0\xb5\xd1\x81\xd1\x81\xc2\xbb, \xc2\xab\xd0\x92\xd0\xb0\xd1\x88 \xd0\x9a\xd0\xb0\xd0\xbf\xd1\x80\xd0\xb8\xd0\xb7\xc2\xbb, \xc2\xab\xd0\xa7\xd0\xb5\xd1\x82\xd0\xb2\xd0\xb5\xd1\x80\xd0\xb3\xc2\xbb ja \xc2\xab\xd0\x9d\xd0\xb0\xd1\x88 \xd1\x81\xd0\xbf\xd0\xbe\xd1\x80\xd1\x82\xc2\xbb.'